
                        ОБЩИНСКИ СЪВЕТ   ЗЕМЕН, ОБЛАСТ  ПЕРНИК
                            2440  гр. Земен, ул. „Христо Ботев” № 3
ПРАВИЛНИК ЗА ОРГАНИЗАЦИЯТА И ДЕЙНОСТТА  НА  ОБЩИНСКИ СЪВЕТ  -  ЗЕМЕН, НЕГОВИТЕ КОМИСИИ И ВЗАИМОДЕЙСТВИЕТО МУ С ОБЩИНСКАТА АДМИНИСТРАЦИЯ

Глава първа

 ОБЩИ ПОЛОЖЕНИЯ

Чл. 1. Този  правилник  урежда  основните дейности, функциите, правомощията, задълженията и организацията на работа на общинския съвет и неговите органи и взаимодействието му с общинската администрация.

Чл. 2. Общински съвет  Земен  е орган на местното самоуправление, избран от населението на Община  Земен, съгласно закона. 

Чл. 3. (1) Общинският съвет организира и осъществява дейността си въз основа на Конституцията на Република България, Европейската харта за местно самоуправление, Закона за местното самоуправление и местната администрация, действащото законодателство и разпоредбите на този правилник.

(2) По въпроси, неуредени с този правилник, съветът приема отделни решения.

Чл. 4. (1) В своята дейност общинският съвет се ръководи от следните основни принципи: законност, самостоятелност, гарантиране и защита на интересите на общината и нейното население, публичност, взаимодействие с държавните органи.

(2) В дейността си общинският съвет се основава и на инициативата и мнението  на  гражданите  и   взаимодействието   с   политическите   и обществените организации.
Глава втора

ОБЩИНА

Чл. 5. (1) Община Земен е основна административно-териториална единица, в която се осъществява местното самоуправление.
(2) Община  Земен носи името на град Земен, който е неин административен център.

(3) Територията на Община Земен включва териториите на населените места - град  Земен и селата с. Жабляно, с. Блатешница, с. Пещера, с. Враня стена, с. Калотинци, с. Раянци, с. Дивля, с. Горна Глоговица, с. Одраница, с. Горна Врабча, с. Долна Врабча, с. Смиров дол, с. Мурено, с. Елов дол, с. Падине, с. Габров дол, с. Беренде.
Чл. 6. Местното самоуправление се изразява в правото и реалната възможност на гражданите и избраните от тях органи да решават самостоятелно всички въпроси от местно значение, които законът е предоставил в тяхна компетентност  в сферата на:

1. общинското имущество, общинските предприятия, общинските финанси, данъци и такси, общинската администрация;

2. устройството и развитието на територията на общината и на населените места в нея;

3. образованието;

4. здравеопазването;

5. културата;

6. благоустрояването и комуналните дейности;

7. социалните услуги;

8. опазването на околната среда и рационалното използване на природните ресурси;

9. поддържането и опазването на културни, исторически и архитектурни паметници;

10. развитието на спорта, отдиха и туризма;

11.  защитата при бедствия. 

Чл. 7. (1) За решаване на проблеми и задачи от общ интерес, за поддържане и развитие на местното самоуправление, общината може да си сътрудничи с други общини, с органи на изпълнителната власт, с юридически или физически лица и да създават сдружения, чрез които да постигат цели от взаимен интерес и на които да възлагат изпълнението на дейности, произтичащи от техните правомощия. Сътрудничество може да се осъществява и между разпоредители с бюджет по бюджета на една община. 
(2) Общинското сътрудничество се осъществява по реда на Глава осма от ЗМСМА.

Чл. 8. (1) Гражданите участват в местното самоуправление, като решават непосредствено чрез референдуми, граждански инициативи, общи събрания по реда на Закона за пряко участие на гражданите в държавната власт и местното самоуправление, или по друг начин въпроси от местен характер или чрез избраните от тях органи, които формират и провеждат местната политика в съответствие с интересите на населението.
Глава трета

ОБЩИНСКИ СЪВЕТ

Раздел I
Състав и функции

Чл. 9. Общински съвет -  Земен е орган на местното самоуправление, който се състои от 11 (единадесет) общински съветници.

Чл. 10. Общинският съвет определя политиката за изграждане и развитие на общината във връзка с осъществяването на дейностите по чл. 6 от настоящия Правилник, както и на други дейности, определени със закон.

Чл. 11. (1) Общинският съвет:

1. създава постоянни и временни комисии и избира техните членове;

2. одобрява общата численост и структурата на общинската администрация в общината и кметствата по предложение на кмета на общината;

3. избира и освобождава председателя на общинския съвет; 

4. определя размера на трудовите възнаграждения на кметовете в рамките на действащата нормативна уредба и средствата за работна заплата на персонала от общинския бюджет по предложение на кмета на общината;

5. приема и изменя годишния бюджет на общината, осъществява контрол и приема отчета за изпълнението му; 

6. определя размера на местните данъци, такси и цените на услуги;

7. приема решения за придобиване, управление и разпореждане с общинско имущество и определя конкретните правомощия на кмета на общината и кметовете на кметства;

8. приема решения за създаване, преобразуване и прекратяване на търговски дружества с общинско имущество и избира представителите на общината в техните органи;

9. приема решения за ползване на банкови кредити, за предоставяне на безлихвени заеми, както и решения за поемане на общински дълг чрез сключване на договори за заем или емитиране на общински ценни книжа и за издаване на общински гаранции при условия и по ред, определени със закон;

10. приема решения за създаване и одобряване на устройствени планове и техни изменения на територията на общината или за части от нея при условията и по реда на Закона за устройство на територията;

11. приема стратегии, прогнози, програми и планове за развитие на общината, които отразяват и европейските политики за развитие на местните общности;

12. определя изисквания за дейността на физическите и юридическите лица на територията на общината, които произтичат от екологичните, историческите, социалните и другите особености на населените места, както и от състоянието на инженерната и социалната инфраструктура;

13. приема решения за създаване и за прекратяване на общински фондации и за управлението на дарено имущество;

14. приема решения за участие на общината в сдружения на местни власти в страната и в чужбина, както и в други юридически лица с нестопанска цел и определя представителите на общината в тях;

15. създава кметства при условия и по ред, определени със закон;

16.прави предложения за административно-териториални промени, засягащи територията и границите на общината;

17. приема решения за именуване и преименуване на улици, площади, паркове, инженерни съоръжения, вилни зони, курорти и курортни местности и други обекти с общинско значение;

18. обсъжда и приема решения по предложения на кметове на  кметства по въпроси от своята компетентност;

19. приема решения за произвеждане на референдуми и общи събрания на населението по въпроси от своята компетентност;

20. одобрява символ и печат на общината;

21. удостоява с почетно гражданство български и чуждестранни граждани съгласно наредба, приета от общинския съвет;

22. решава и други въпроси от местно значение, които не са от изключителната компетентност на други органи;

23. обявява определен ден за празничен и неприсъствен на територията на общината, кметството или населеното място по предложение на кмета на общината, след съгласуване с областния управител;

24. упражнява текущ и последващ контрол върху изпълнението на приетите от него актове. 

25. определя условията и реда за пътуване по маршрутите на обществения градски транспорт на територията на съответната община. 

(2) В изпълнение на правомощията си по ал. 1 общинският съвет приема правилници, наредби, инструкции, решения, декларации и обръщения.

Чл. 12. (1) Актовете на общинския съвет се изпращат на кмета на общината, на областния управител и на окръжна прокуратура в 7-дневен срок от приемането им.
(2) Актовете на общинския съвет се разгласяват на населението на общината в срока по ал. 1 чрез средствата за масово осведомяване, чрез интернет страницата на общината и по друг подходящ начин. Оспорването, спирането, отмяната или потвърждаването на оспорените актове на общинския съвет се разгласява по същия ред. Актовете на общинския съвет се обнародват в "Държавен вестник", когато това е предвидено със закон.

(3) Кметът на общината определя подходящо помещение в сградата на общината, където се съхраняват копия от актовете на общинския съвет от последните 10 години на хартиен носител и се осигурява достъп на желаещите граждани да ги четат на място в рамките на осемчасово работно време във всеки работен ден. На всеки гражданин, желаещ да получи копие от даден акт на общинския съвет, се осигурява възможност за това срещу заплащане.

Раздел II
Конституиране на общинския съвет
Чл. 13. (1) Първото заседание на новоизбрания общински съвет се свиква от областния управител и се провежда в 14-дневен срок от обявяването на резултатите от изборите.

(2) Преди началото на първото заседание новоизбраните общински съветници и кметове полагат клетвата по чл. 32, ал. 1 от ЗМСМА. Клетвата се полага в присъствието на граждани на общината, на областния управител или на негов представител и на председателя или член на общинската избирателна комисия. Когато общински съветник или кмет е възпрепятстван да присъства при полагането на клетва, той полага клетва преди началото на следващо заседание на общинския съвет.

(3) Първото заседание на новоизбрания общински съвет се открива и ръководи от най-възрастния общински съветник. 
Чл. 14. (1) На първото заседание общинският съвет избира от своя състав председател на съвета.

(2) Изборът се провежда с тайно гласуване. За избран се смята кандидатът, който е получил повече от половината от гласовете от общия брой на съветниците. 
Чл.15 (1) За произвеждането на тайното гласуване се избира комисия от трима общински съветници -  комисия по избора.   
(2) Комисията утвърждава образец на бюлетина и плик, подпечатани с печата на Общинския съвет;
 (2) Всеки общински съветник може да издига кандидатура за председател на Общинския съвет.
Чл. 16. (1) Изборът на председател се извършва с интегрална бюлетина, върху която са изписани имената по азбучен ред на  издигнатите кандидати.
(2) Гласуването става с отбелязване на вот, със знак Х или V в квадратчето пред имената на съответния кандидат. 
(3) Зачертани и ръчно изписани бюлетини, празни пликове,  бюлетини без плик, бюлетини без отбелязвания на вот,  с повече от едно отбелязвания и които не са по установения образец, се смятат за недействителни гласове. 
 (4) За избран се смята кандидатът, получил повече от половината от гласовете на общия брой съветници.
(5) Ако при първото гласуване никой от кандидатите не получи необходимото мнозинство, изборът се повтаря в ден, в който е насрочено продължение на заседанието на Общински съвет, като процедурата по избора се провежда отново отначало, при същите правила за избор и комисия по избора. На този нов избор в насроченото продължение могат да се правят и нови предложения за председател.

      Чл. 17. Общинският съвет продължава да изпълнява своите функции до конституирането на новоизбрания общински съвет.
Раздел III
Ръководство на общинския съвет

Чл. 18. (1) Председателят на общинския съвет изпълнява функциите, предвидени в чл. 25 от ЗМСМА.

(2) В изпълнение на функциите си, председателят на общинския съвет:

1.  организира изготвянето на дневния ред на заседанията и свиква съвета на заседание;

2. разпределя внесените проекти за нормативни актове, предложения за решения на общинския съвет и други материали между комисиите, съобразно тяхната компетентност;

3. осигурява реда по време на заседанията и предприема спрямо нарушителите дисциплинарни мерки, предвидени с този правилник;

4. определя местата на общинските съветници и другите присъстващи лица в заседателната зала;

5. следи за присъствието на съветниците на заседанията на съвета и на комисиите и взема съответните мерки;

6. подпомага съветниците в тяхната дейност;

7. удостоверява с подписа си верността на протоколите от заседанията на общинския съвет и текста на приетите актове;

8. координира взаимоотношенията между общинския съвет и общинската администрация;

9. изготвя и внася за разглеждане два пъти годишно отчет за дейността на съвета и на неговите комисии, който се разглежда в открито заседание и се разгласява на населението на общината  и чрез интернет страницата на общината.
10. осъществява връзките на общинския съвет с политическите партии, неправителствените организации и движения, както и с други органи на местното самоуправление в страната и чужбина;

11. представлява общинския съвет пред външни лица и организации;

12. организира международната дейност на общинския съвет;

13. следи за спазването на този правилник;

14. организира прием на граждани по населените места, по график заявен от общинските съветници;
15. организира при необходимост  правна защита на общински съвет;
16. при наличие на обстоятелства по чл. 30, ал. 4, т.3, 5, 6 и чл. 42, ал. 1, т. 2, 4 и 8 от ЗМСМА председателят уведомява Общинската избирателна комисия;
17. предлага на кмета на общината назначаването на служител за подпомагане дейността на общинския съвет и ръководи и контролира  неговата работа;
18. изпълнява и други функции, възложени му от законите на Република България,  този правилник или от общинския съвет.

(3) При участие на председателя на общинския съвет в разискванията по даден проект за решение, заседанието се ръководи от заместник-председател до гласуването на проекта или прекратяване на обсъждането.

Чл. 19. (1) По предложение на общинските съветници от техния състав се избира  заместник - председател на общинския съвет.

(2) Изборът на заместник-председател на общинския съвет се извършва с явно гласуване. За избрани се смятат кандидатите, които са получили повече от половината от гласовете от общия брой на съветниците.

(3) Подпомагат председателя при упражняване на неговите функции;
(4)  Заместник-председателят на Общинския съвет:  
1. председателства и води заседанието на Общински съвет, когато се обсъжда дейността на председателя или се решава въпрос, по който  председателят е обявил частен интерес и има условия за конфликт на интереси; 
2. участва в срещи и консултации с представители на постоянните комисии и на групите общински съветници, с представители на политическите партии, нестопанските организации и граждани, съвместно с председателя на общинския съвет;

3. подпомага председателя при упражняване на неговите функции;

4. изпълнява отделни функции и правомощия на председателя, когато той  му  възлага това и при отсъствие на председателя;

5. следи за спазването на реда по време на заседанията;

6.контролира преброяванията при гласуването и проверката на кворума на общинските съветници; 

7. по искане на председателя чете текстовете на внесени за обсъждане проекти за решения;

8. отчита времето за изказвания на общинските съветници;
9. изпълнява други функции, възложени им от председателя.
Чл. 20. (1) Правомощията на председателя на общинския съвет се прекратяват предсрочно при:
1. подаване на оставка пред общинския съвет;

2. трайна невъзможност или системно неизпълнение на задълженията си като председател за повече от три месеца с решение на общинския съвет, взето по реда на чл. 24, ал. 1 от ЗМСМА.

3. предсрочно прекратяване на пълномощията му като общински съветник;
4.влизане в сила на акт, с който е установен конфликт на интереси по Закона за противодействие на корупцията. 

(2) В случаите по ал. 1, т. 1, прекратяването на пълномощията се приема, без да се обсъжда и гласува.

(3) Мотивирано предложение за предсрочно прекратяване правомощията на председателя по ал. 1, т. 2 се внася на заседание на общинския съвет.

(4) При предсрочно прекратяване на правомощията на председателя, при негово отсъствие, както и при обсъждане на дейността му, заседанието на съвета се председателства от избран съветник или от заместник-председател, ако има избран такъв.
(5) При  предсрочно прекратяване на пълномощията на председателя на Общинския съвет, нов  избор се произвежда веднага след подаване на оставката или приемане на решението. При предсрочно прекратяване на пълномощията на председателя на Общинския съвет на основание чл. 24, ал. 3, т. 3 от ЗМСМА нов избор се провежда на първото заседание след влизане в сила на акта по действащото антикорупционно законодателство.

Чл. 21. (1) Размерът на възнаграждението на председателя се определя с решение на Общински съвет, но не може да надвишава 90 на сто от възнаграждението на Кмета на общината. Председателят на общинския съвет получава и допълнително трудово възнаграждение, съгласно действащото законодателство.
(2) Председателят на общинския съвет има всички права по трудово правоотношение освен тези, които противоречат или са несъвместими с неговото правно положение.
(3) Председателят на общинския съвет има право на: 

1. обществено осигуряване и допълнително социално осигуряване при условията и по реда на Кодекса за социално осигуряване и на здравно осигуряване при условията и по реда на Закона за здравното осигуряване;

2. платен годишен отпуск, равен по размер на този на кмета на общината и отпуски и обезщетение за неизползван платен годишен отпуск, на допълнителни трудови възнаграждения и други плащания, при условията и по реда на Кодекса на труда.

Глава четвърта

ОБЩИНСКИ СЪВЕТНИК
Раздел I
Пълномощия на общинския съветник

Чл. 22. (1) Пълномощията на общинския съветник възникват от деня на полагането  на клетва по чл. 32, ал.1 от ЗМСМА.

(2) Общинските съветници продължават да изпълняват своите функции до полагането на клетвата от новоизбраните общински съветници.

Чл. 23. (1) Пълномощията на общинския съветник се прекратяват предсрочно:

1. при поставяне под запрещение;
2. когато след избирането му е осъден с влязла в сила присъда на лишаване от свобода за умишлено престъпление от общ характер или на лишаване от право да заема държавна длъжност; 

3. при подаване на оставка чрез председателя на общинския съвет до общинската избирателна комисия;

4. при избирането му за народен представител, министър, областен управител или кмет, при назначаването му за заместник-министър, заместник областен управител, заместник-кмет, кметски наместник или на щатна длъжност в съответната общинска администрация;

5. когато, без да е уведомил писмено председателя на общинския съвет за неучастието си в заседанието на съвета по уважителни причини - служебна ангажираност, отсъствие от страната, заболяване и други, не участва в три поредни или в общо пет заседания на общинския съвет през годината;

6. при трайна фактическа невъзможност да изпълнява задълженията си поради заболяване за повече от 6 месеца или при смърт;

7. при извършване на административно-териториални промени, водещи до промяна на постоянния му адрес извън територията на общината;

8. при извършване на административно-териториални промени, водещи до закриване на общината;

9. при избирането или при назначаването му за член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие по Закона за общинската собственост, както и при заемането на длъжност като общински съветник или подобна длъжност в друга държава - членка на Европейския съюз; 

10. при неизпълнение на задължението по чл. 34, ал. 6 от ЗМСМА.

11. при влизане в сила на акт, с който е установен конфликт на интереси, по Закон за противодействие на корупцията. 

12. при установяване на неизбираемост.

(2) Обстоятелствата по ал. 1 се установяват с документи, издадени от компетентните органи. В случаите по ал. 1, т. 3 в тридневен срок от подаването на оставката, председателят на общинския съвет я изпраща на общинската избирателна комисия.

(3) Обявяването за избран на следващия в листата общински съветник и полагането на клетва от него става по реда на чл. 30, ал. 6, 7, 8, 9 и 10 от ЗМСМА.

Чл. 24. (1) На  първото заседание общинският съветник полага следната клетва:

“Заклевам се в името на Република България да спазвам Конституцията и законите на страната и във всичките си действия да се ръководя от интересите на гражданите от община Земен и да работя за тяхното благоденствие.“

(2) Полагането на клетвата се удостоверява с подписването на клетвен лист.

Раздел II
Права на общинския съветник
Чл. 25. Общинският съветник има право:

1. да бъде избиран в състава на постоянни и временни комисии на съвета;

2. да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения;

3. да участва в обсъждането и решаването на всички въпроси от компетентността на съвета;

4. да отправя питания към кмета, на които се отговаря устно или писмено на следващото заседание на общинския съвет, освен ако самият съвет не реши друго;

5. да получава съдействие от държавните органи, стопанските и обществените организации, както и да му предоставят сведения и документи, които са му необходими във връзка с дейността му на съветник, освен когато те съставляват класифицирана информация, представляваща държавна или служебна тайна. Информацията от общинската администрация се получава в 7-дневен срок чрез кмета на общината; 

6. да ползва неплатен служебен отпуск за времето, през което изпълнява задълженията си на съветник;

7. да получава възнаграждение за изпълнение на своите задължения;
Чл. 26. (1)  Държавните органи, стопанските и обществените организации са длъжни да оказват съдействие на общинския съветник, както и да му предоставят сведения и документи, които са му необходими във връзка с дейността му на съветник, освен когато те съставляват класифицирана информация, представляваща държавна или служебна тайна.

(2) При неизпълнение на задълженията по ал. 1 от съответните администрации, общинският съветник чрез председателя на общинския съвет прави мотивирано искане за търсене на административна отговорност от виновното длъжностно лице.

Чл. 27. (1) Общинският съветник получава възнаграждение за участието си в заседанията на Общински съвет и на неговите комисии, чиито размер се определя с решение на Общинския съвет, прието с мнозинство повече от половината от общия брой съветници.
(2) Общият размер на  възнаграждението на общински съветник за един месец не може да бъде повече от 70 на сто от средната брутна работна заплата на общинската администрация за съответния месец -  съгласно  чл.34 ал. 1 и  ал.2, т.2 от ЗМСМА.
 (3) При неизпълнение на задълженията си по чл. 36, ал. 1, т. 1 от ЗМСМА и по чл. 33, ал. 1, т. 1 от този Правилник от възнаграждението на общинския съветник се удържат средства, както следва:

1. При неприсъствие на заседание по уважителни причини на Общински съвет – 30 % от размера на месечното му възнаграждение;

2. При неприсъствие на заседание по уважителни причини на постоянна комисия – 15 % от размера на месечното му възнаграждение;

3. При неприсъствие на всички заседания на Общинския съвет и на постоянните комисии в рамките на един календарен месец – 100 % от размера на месечното му възнаграждение.
(5) Средствата за възнаграждение на общинските съветници, както и пътните и други разноски се осигуряват от общинския бюджет в рамките на бюджета, предвиден за общинския съвет.
(5) За времето, през което изпълнява задълженията си по ЗМСМА и този правилник, общинският съветник получава неплатен служебен отпуск, който се зачита за трудов стаж.

Чл. 28. Трудовото правоотношение с общински съветник не може да бъде прекратявано през времето на неговия мандат в случаите на чл. 328, ал.1, т. 2, 3 и 4 от Кодекса на труда. 

Чл. 29. (1) Общинският съветник не може: 

1. да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие;

2. да заема длъжност като общински съветник или подобна длъжност в друга държава – членка на Европейския съюз;

3. да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията.


(2) В едномесечен срок от обявяването на изборните резултати лице, което при избирането му за общински съветник заема длъжност по ал. 1, подава молба за освобождаването му от заеманата длъжност и уведомява писмено за това председателя на общинския съвет и общинската избирателна комисия. Когато общински съветник има частен интерес, той е длъжен да предприеме действие за предотвратяване на конфликт на интереси по глава осма, раздел ІІІ от Закона за противодействие на корупцията. 
Раздел III
Задължения и поведение на общинския съветник

Чл. 30. (1) Общинският съветник е длъжен:

1. да присъства на заседанията на общинския съвет и на постоянните комисии, в които е избран, и да участва в решаването на разглежданите въпроси;

2. с поведението си да  осигурява нормално протичане на заседанията;

3. да уведомява писмено председателя на общинския съвет за отсъствието си от заседанията на съвета или председателя на комисията при отсъствието си от заседание на комисия. В изключителни случаи да депозира в седем дневен срок допълнително мотивирано уведомление за отсъствието си;
4. да поддържа връзки с избирателите и да ги информира за дейността и решенията на Общинския съвет. 

5. да спазва изискванията на закона и разпоредбите на този правилник;

6. да следи промените в нормативната уредба, отнасящи се до местното самоуправление;

7. да се запознава предварително със съдържанието на изпратените му и подлежащи на обсъждане материали;

8. да спазва установения ред по време на заседанията на общинския съвет и неговите комисии;

9. да изключва звука на мобилния си телефон по време на заседанията.

(2) Присъствието по ал. 1, т. 1 се удостоверява чрез подпис на съветника в списък в началото на заседанието на общинския съвет и на комисиите.

(3) При безпричинни отсъствия на общински съветник, председателят на общинския съвет писмено уведомява общинския съветник, съответната партия или коалиция, издигнала кандидатурата му, за възможността предсрочно да бъдат прекратени неговите пълномощия. 
Чл. 31. (1) Общинският съветник не може да използва положението си в лична изгода, да представлява или защитава интереса на физическо или юридическо лице, освен ако това не е в обществен интерес.

(2) Общинският съветник не може да използва общинското имущество за лична изгода.

Чл. 32. Общинският съветник не може да използва или разкрива информация, получена при изпълнение на задълженията си или да използва положението си на съветник с цел да облагодетелства себе си или друго лице, както и да причини другиму имотна или морална вреда.

Чл. 33. Общинският съветник няма право да използва положението си за получаване на специални привилегии, освобождаване от задължения или избягване на последствията от свои незаконни действия.

Чл. 34. Общинският съветник няма право да извършва лични услуги, както и да приема подаръци или имотни облаги за да извърши или не извърши определено действие в качеството си на общински съветник. 

Чл. 35. (1)  Общинският съветник е лице, заемащо публична длъжност и е длъжен да спазва забраните при нейното изпълнение, визирани в Закона за противодействие на корупцията.
(2) Общинският съветник не може да участва при вземане на решения, когато се отнасят до негови имуществени интереси или до интереси на съпруг и роднини по права линия и по съребрена линия до четвърта степен включително и по сватовство до втора степен включително.

(3) За общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници.
(4) При наличие на обстоятелства по ал. 2 се прилагат  разпоредбите на Закон за противодействие на корупцията.

(5) При възникване на спор за наличие на конфликт на интереси, се прилагат разпоредбите на Закона за противодействие на корупцията.
Чл. 36. (1) По време на заседанията на общинския съвет и комисиите, общинският съветник няма право да прекъсва изказващите се, да отправя лични нападки и оскърбителни думи, жестове и заплахи против когото и да било, да разгласява данни, отнасящи се до личния живот или оскърбяващи доброто име на гражданите, да има непристойно поведение или да извършва действия, които нарушават реда на заседанието.

(2) За нарушения по ал. 1, както и на други разпоредби на правилника, председателят на общинския съвет, съответно председателят на комисия, може да приложи спрямо общинския съветник една от следните дисциплинарни мерки:

1. забележка се прави на общински съветник, който се отклони от предмета на разискванията или наруши реда на заседанието по какъвто и да е друг начин (включително ползване на мобилни телефони по време на заседание)
2. отнемане на думата, когато на заседанието има направена забележка, но общинският съветник  продължава да нарушава реда, както и в случаите, когато продължава изложението си след изтичане на времето за изказване, без това да му е разрешено и въпреки поканата на председателя да го прекрати.
3. отстраняване от заседанието - общинският съветник може да се отстрани от заседание на общинския съвет ако възразява против наложената дисциплинарна мярка по груб и непристоен начин, създава безредие в залата, призовава към насилие, оскърбява Общинския съвет или продължително и непрекъснато не дава възможност за нормална работа по време на заседание . 

(3)  Отстраненият от заседанието общински съветник по чл.36, ал. 2  т.3 от този правилник не получава възнаграждение за заседанието, от което е бил отстранен.  Дисциплинарните наказания се отразяват в протокола на съответното заседание. 

Глава пета

ГРУПИ НА ОБЩИНСКИТЕ СЪВЕТНИЦИ

Чл. 37. (1) Общинските съветници могат да образуват групи според своята партийна принадлежност, политическа ориентация или друга програмна основа.
(2) Минималният брой за образуване на група общински съветници е 2 (двама) души.

(3) Ако броят на членовете в една група на общинските съветници спадне под определения минимум, тя преустановява своето съществуване.

(4) Две или повече групи могат да се обединят на програмна основа в съюз на общински съветници, на когото да предоставят своите права.

(5) Групите (съюзите) на общинските съветници избират свое ръководство.

Чл. 38. Не могат да се образуват групи (съюзи) на общински съветници, които да застъпват или представляват частни, корпоративни, етнически, религиозни или професионални интереси.

Чл. 39. (1) Всяка група или съюз представя на председателя на общинския съвет решение за образуването си, списък на членовете на ръководството и на общинските съветници, включени в нея. Решението и списъкът се подписват от всички съветници от състава на групата (съюза).

(2) Групите (съюзите) на общинските съветници и промените в техния състав и ръководство се вписват в специален регистър, воден и съхраняван от председателя.

(3) Председателят на общинския съвет обявява наименованието, състава и ръководството на групите (съюзите) на общинските съветници на първото заседание след представянето на съответните списъци.

(4) Името на група не може да повтаря име на група, която вече е регистрирана по съответния ред в специалния регистър при председателя на общинския съвет.

Чл. 40. (1) Общински съветник може да членува само в една група на общинските съветници.

(2) Условията на членуване, възникване и прекратяване на членство, както и правата и задълженията на членовете, се определят от самата група в съответствие с разпоредбите на този правилник. 
(3) При настъпване на промени в състава на групата, нейния ръководител уведомява писмено председателя на общинския съвет, който съобщава за това на общинските съветници на следващото заседание.
Глава шеста

КОМИСИИ НА ОБЩИНСКИЯ СЪВЕТ

Раздел I

Видове комисии

Чл. 41. (1) Общинският съвет избира от състава на съветниците постоянни и временни комисии по направления на своята дейност. Всеки общински съветник е член на поне една постоянна комисия. Председателят на общинския съвет може да не бъде избиран за член на постоянна комисия.
(2) Общинските съветници не могат да участват в състава на повече от три постоянни комисии

Чл. 42. (1) Общинската администрация и ръководителите на фирми и учреждения са длъжни чрез председателя на общинския съвет да предоставят  в законово установения срок сведения и документи, искани от комисиите на общинския съвет. 

(2) Длъжностни лица, които не изпълняват или забавят исканата информация, се наказват по реда на Закона за административните нарушения и наказания.

Чл. 43. (1) Общинския съвет  създава следните постоянни комисии:
1. Комисия по финанси и  бюджет, трудова заетост и работна заплата;
2. Комисия по стопански дейности: Промишленост, селско стопанство, горско стопанство, търговия и услуги, екология, приватизация и реституция;

3. Комисия по териториално и селищно устройство, водоснабдяване, транспорт, пътища, съоръжения и строителство;

4. Комисията по социални дейности – социални грижи, здравеопазване, младежка дейност, спорт и туризъм;

5. Комисия по образование, култура, вероизповедания и жилищен фонд;

6. Комисия по противодействие на корупцията и сигнали на гражданите;

 (2) Общинският съвет може да извършва промени във вида, броя и състава на комисиите.

(3) Постоянните комисии могат да образуват от своя състав работни групи, за изпълнение на определени постоянни или временни задачи. В работните групи могат да участват със съвещателен глас и експерти, които не са общински съветници.

(4) Общинският съвет може да създава временни комисии по реда предвиден в този правилник.
Раздел II
Функции и компетентност на постоянните комисии

Чл. 44. (1) Постоянните комисии имат следните функции и правомощия:

1. приемат изпратените до тях по компетентност предложения за решения;

2. изготвят становище, гласувано в комисиите, което се представя на заседанието на Общински съвет  по всяко предложено решение;

3. могат да върнат предложение за решение, което не отговоря на законите, правилата и нормативната уредба;

4. проучват потребностите на населението в своята сфера на дейност и правят предложения за решаване на проблемите, изготвят стратегии, планове, програми, проекти на решения и други актове и ги внасят за обсъждане в общинския съвет;

5. разглеждат внесените проекти за решения и други актове на общинския съвет, подготвят доклади и предлагат тяхното приемане, отхвърляне, изменение или допълнение;

6. извършват анализи и проучвания за ефективността и приложимостта на действащи правилници, наредби, инструкции и решения на общинския съвет;

7. разглеждат доклади и информации за дейността на общинската администрация, на ръководители на търговски дружества с общинско участие или на други организации и излизат със свое становище пред общинския съвет;

8. извършват анализи и проучвания за законосъобразното, целесъобразно и ефективно управление на общинската собственост;                  

9. осъществяват контрол по изпълнение решенията на общинския съвет;

10. произнасят се във всички останали случаи, когато това произтича от решенията на общинския съвет, от този правилник или от друг нормативен акт.

(2) Постоянните комисии упражняват всички свои правомощия по отношение на кмета, общинската администрация и на трети лица чрез председателя на общински съвет.

(3) Гражданите и юридическите лица могат да внасят писмени предложения и становища в комисиите на общинския съвет.

(4) По разглежданите въпроси комисиите приемат  доклади, становища, предложения и препоръки, които се предават в общинския съвет и на съответните заинтересувани лица.

Раздел III
Избор и ръководство на постоянните комисии

Чл. 45. (1) Общинският съвет определя числеността и състава на комисиите и избира с явно гласуване председателя и членовете на всяка комисия с мнозинство повече от половината от общия брой на съветниците.
(2) При определяне на състава на постоянните комисии се запазва по принцип основното съотношение между отделните политически сили, представени в съвета,  като всяка комисия се състои от 5- ма съветника.

(3) В работата на комисиите могат да бъдат включвани представители на неправителствените организации и други специалисти, които не са общински съветници.  

(4) В работата на постоянните комисии могат да бъдат привличани експерти и консултанти за изпълнение на определени задачи или за подготовка на проекти за решения.

(5) Промените във вида, броя, числеността и състава на постоянните комисии се извършва по инициатива на:

1. председателите на комисиите;

2. групите общински съветници;

3. отделен общински съветник.
Чл. 46. (1) Всеки общински съветник може да бъде избран в ръководството на не повече от две  постоянни комисии.
(2) Общинските съветници не могат да участват в състава на повече от три постоянни комисии. 

Чл. 47. (1) Ръководството на всяка постоянна комисия се състои от председател и секретар. 

(2) Председателят на постоянната комисия, подпомаган от секретаря:

1. организира работата й и определя времето и дневния ред на заседанията;

2. поддържа връзки и координира дейността на комисията с останалите постоянни и временни комисии и с председателя на общинския съвет;

3. следи за редовното присъствие на членовете на комисията и ежемесечно представя отчет на председателя на общинския съвет;

4. упражнява всички други функции и правомощия, предоставени му по този правилник и по другите нормативни актове.

(3) Всяка от постоянните комисии избира от състава си  секретар, който подпомага председателя. При отстъствие на председателя, същият се замества от  секретаря или друг избран от комисията член.
 (4) Промени в ръководството на постоянните комисии се извършва по реда на чл.  46 от този Правилник.

Раздел IV
Заседания на постоянните комисии

Чл. 48. (1) Постоянната комисия се свиква на заседания от нейния председател по негова инициатива, по искане най-малко на 1/3 от нейните членове или на председателя на общинския съвет.

(2) Чрез  служителят по чл. 29а от ЗМСМА председателят на комисията уведомява членовете й за насроченото заседание, но не по-късно от 3 дни преди провеждането му. В изключителни случаи уведомяването може да стане в по-кратък срок. Уведомяването на общинските съветници за заседанията се извършва с покани на посочен от общинските съветници e-mail и съобщения в нарочно създадена VIBER група,  но не по-късно от 3 дни преди провеждането му. 
(3) Не по – късно от  3 дни преди заседанието председателят на комисията уведомява обществеността за дневния ред, датата, часа и мястото на провеждане на заседанието на предварително определените за това места на общината и официалната интернет страница на общината.
(4) Дневният ред за всяко предстоящо заседание на комисиите и материалите за него се публикуват на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.
 (5) Заседанията на комисиите се излъчват в реално време в интернет чрез интернет страницата на общинския съвет или на общината, като записите от заседанията се съхраняват на съответната интернет страница.
(6) Техническото осигуряване на излъчването на заседанията  на постоянните комисии на общинския съвет се осъществява от общинска адмнистрация. 
Чл. 49. (1) Заседанията са открити, освен ако с решение на комисията не се постанови заседанието да бъде закрито.

(2) Председателят на комисията осигурява условия за присъствие на граждани, представители на неправителствени организации и медиите.

(3) Гражданите, представителите на неправителствените организации и на медиите са длъжни да спазват установения ред и да заемат специално определените за тях места.

(4) Граж​да​ни мо​гат да при​със​т​ват на за​се​да​ния на пос​то​ян​ни​те ко​ми​сии и да поискат  да изкажат свое становище в рамките на 3 минути.

Чл. 50. (1) Ако предложение или проекти за решения включени в дневния ред на комисията не се докладват и разясняват на заседанието от вносителя или от друг негов представител, комисията може да реши да отложи  разглеждането за следващото заседание. Решението за това се подлага на гласуване и се отбелязва в протокола.

(2) Включените в работата на комисията други специалисти, както и привлечените експерти, консултанти и граждански експерти участват в нейните заседания с право на съвещателен глас.

(3) Общински съветници, които не са членове на съответната постоянна комисия, могат да участват в заседанията без право да гласуват.

(4) При обсъждане на проекти в комисията, вносителят или негов представител присъства на заседанията и дава необходимите разяснения.

Чл. 51. (1) Постоянните комисии могат да провеждат съвместни заседания, когато се разглеждат въпроси от обща компетентност.

(2) В случаите по ал. 1 заседанията се ръководят по споразумение от един от председателите, като комисиите приемат отделно решение по обсъждания въпрос.

(3) При различни становища всяка комисия прави свой отделен доклад до общинския съвет.

Чл. 52. (1) На заседанието на постоянната комисия се води протокол, в който се отбелязват приетите решения.

(2) Протоколът се подписва от председателя/председателстващия на комисията.
(3) Протоколът от всяко заседание на комисия се публикува на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.

Чл. 53. (1) Председателят на постоянната комисия или определено от ръководството и лице изготвя доклад или становище до общинския съвет по обсъждания на заседанието въпрос.

(2) В доклада (становището) се отразяват приетото решение, застъпените мнения и мнозинството, което ги е поддържало. Същият/същото се подписва от председателя или председателстващия заседанието.
Чл. 54 (1) При обявени извънредно положение, бедствено положение, извънредна епидемична обстановка или кризисна ситуация, засягащи територията на общината или част от нея, и когато въведените мерки и наложените ограничения, свързани с тях, не позволяват или затрудняват провеждането на присъствени заседания, председателят на общинския съвет свиква заседания на постоянните комисии от разстояние при спазване на условията за кворум и лично гласуване, като се осигурява пряко и виртуално участие чрез различни технически средства между общинските съветници, намиращи се на различни места, които отговарят на изискванията за мрежова и информационна сигурност и гарантират участието, идентифицирането и начина на гласуване на всеки общински съветник. В началото на заседанието се извършва проверка на кворума, чрез поименно повикване на общинските съветници и идентификацията им чрез звук и видео. За заседанията се изготвя видеозапис върху електронен носител, който се прилага към протокола от заседанието и се публикува на интернет страницата на Община Земен освен ако общинският съвет реши отделно заседание или част от него да бъде закрито. 
(2) В случаите по ал. 1 когато няма техническа възможност за провеждане на заседания на постоянните комисии от разстояние чрез виртуално участие, председателят на общинският съвет може да свика заседания на постоянните комисии от разстояние, на които да се приемат решения чрез неприсъствено гласуване по друг начин, който осигурява спазването на условията за кворум и лично гласуване и гарантира участието, идентифицирането и начина на гласуване на всеки общински съветник.
(3) За идентифициране участието и начина на гласуване на общинските съветници при провеждане на заседания по ал. 1 и ал. 2, общинските съветници подписват декларация за ползване на имейл.
(4) При провеждане на заседания на постоянните комисии, чрез неприсъствено приемане на решение, на  имейл общинските съветници получават образец на формуляр за неприсъствено гласуване по дневния ред на съответната постоянна комисия. Всеки общински съветник следва да изпрати от своя  имейл попълнен формуляр в електронно писмо на електронния адрес на Общински съвет  Земен  – obs_zemen@abv.bg, в което посочва начина /“за“, „против“, „въздържал се“/, по който гласува по предложените проекти за решения по въпросите, включени в дневния ред на заседанието на комисията. В електронното писмо общинските съветници могат да излагат мотиви за начина, по който гласуват. Въз основа на постъпилите електронни писма от общинските съветници с изразения в тях начин на гласуване, се съставя протокол, в който се отразява извършеното гласуване от общинските съветници. Разпечатки от електронните писма на общинските съветници, с които са заявили начина, по който са гласували по проектите за решения се прилагат към съставения протокол на заседанието на постоянната комисия с взети неприсъствени решения. Съставените протоколи за проведените заседания на постоянните комисии, се удостоверяват с подписа на председателите на постоянни комисии. 
(5) При провеждане на заседания на постоянните комисии по ал. 1 и ал. 2 се спазват установените в закона и правилника изисквания за кворум и мнозинство за приемане на решенията, включително за изпращане на материалите и проектите за решения на общинските съветници, а необходимата организация се осъществява от председателя на Общинския съвет.
(6) Решенията взети на заседанията по ал. 1 и ал. 2 се обявяват публично, чрез публикуване на протоколите на постоянните комисии на интернет страницата на общината. 
Раздел V
Временни комисии

Чл. 55. (1) Временните комисии се образуват от общинския съвет по конкретен повод, за проучване на отделни въпроси и за провеждане на анкети.

(2) Предложения до общинския съвет за създаване на временни комисии могат да правят председателят на общинския съвет, групите общински съветници или отделен общински съветник.

(3) С решението си за създаване, Общинският съвет определя задачите, състава и срок за работата на съответната комисия, който може да бъде до една година, но не повече от срока оставащ до края на мандата.

(4) За дейността на временните комисии се прилагат съответно правилата за работа на постоянните комисии, ако не е предвидено друго.

(5) След изтичане на срока по ал. 3 председателят на временната комисия прави отчет на резултатите пред общинския съвет.
Глава седма

ЗАСЕДАНИЯ НА ОБЩИНСКИЯ СЪВЕТ

Раздел I 

Организация на заседанията

Чл. 56. (1) Общинският съвет се свиква на заседание от неговия председател, определен по реда на чл. 23, ал. 4 от ЗМСМА:
1. по негова инициатива;

2. по искане на една трета от общинските съветници;

3. по искане на една пета от избирателите на общината;

4. по искане на областния управител.

(2) Искането за свикване на заседание на общинския съвет по ал. 1, т. 2, 3 и 4 се представя в писмена форма и се придружава с проект на дневен ред.

(3) В случаите по т. 2, 3 и 4 на ал. 1, председателят е длъжен да насрочи заседание в 7-дневен срок от внасянето на искането. След изтичане на този срок заседанието се свиква от вносителя на искането и се провежда в 7-дневен срок от свикването.

(4) Заседанието на общинския съвет се свиква с покана изпратена по електронен път на имейл адреса на съответния общински съветник, в която се определят деня, часа, мястото и проекта на дневен ред и се придружава с необходимите материали. Уведомяването на общинските съветници, както и материалите за заседанието се предоставят на общинските съветници по електронен път. Уведомяването на общинските съветници за заседанията се извършва с покани на посочен от общинските съветници e-mail и съобщения в нарочно създадена VIBER група,  но не по-късно от 7 дни преди провеждането му. 
 (5) Поканите се изпращат не по-късно от 7 дни преди датата на заседанието. 

(6) По изключение, уведомлението може да се направи и в по-кратък срок, но не по-малко от 3 дни преди заседанието.

(7) Извънредните заседания на общинския съвет се провеждат от 17 часа в деня на насрочване, при включване на не повече от две точки в дневния ред на извънредното заседание. Материалите за извънредни заседания се внасят в общинския съвет след представяне на писмено становище по точките от дневния ред на извънредното заседание от комисиите, които са ги разгледали.
Чл. 57. Общинският съвет заседава през целия си мандат най-малко веднъж месечно на  място, определено от председателя на съвета.

Чл. 58. (1) Заседанията на общинския съвет са законни, ако присъстват повече от половината от общия брой на съветниците.

(2) Решенията на общинския съвет се вземат с явно гласуване с мнозинство повече от половината от присъстващите съветници.

(3) Съветът може да реши гласуването да бъде и тайно.

(4) Решенията на общинския съвет по чл. 21, ал. 1, т. 1, 2, 3, 6, 7, 8, 9, 10, 16, 17 и 20 от ЗМСМА се вземат с мнозинство повече от половината от общия брой на съветниците.
(5) Решенията на общинския съвет по чл. 21, ал. 1, т. 6, 7, 8, 9, 10, 14 и 15 от ЗМСМА се приемат с поименно гласуване, което се отразява в протокола на заседанието. Поименно гласуване може да се провежда и по въпроси с особена обществена значимост. Предложение за поименно гласуване се прави от председателя на общински съвет, групите съветници или отделни съветници.

(6) Председателят на общинския съвет изготвя и внася за разглеждане два пъти годишно отчет за дейността на съвета и неговите комисии, който се разглежда в открито заседание и се разгласява на населението на общината по ред, определен с правилника.

(7) Решенията се обявяват на населението чрез  Интернет страницата, нарочен бюлетин или друг подходящ начин. При поименно гласуване решенията се публикуват ведно с начина, по който са гласували съветниците.

Чл. 59. (1) Заседанията на общинския съвет и на неговите комисии са открити.

(2) Съветът може да реши някои от заседанията да се провеждат при закрити врати.

(3) Мястото, времето и дневния ред на заседанието се обявяват на официалната интернет страница на общината, най-малко 7 дни преди началото на заседнието. 
(4) Заседанията на  общинския съвет се излъчват в реално време в интернет чрез интернет страницата на общинския съвет или на общината, като записите от заседанията се съхраняват на съответната интернет страница.
(5) Техническото осигуряване на излъчването на заседанията на общинския съвет се осъществява от общинска адмнистрация. 
(6) Лицата, които не са общински съветници, заемат отделно място в залата. По време на заседанието те нямат право да нарушават реда по какъвто и да е начин.

(7) Председателстващият заседанието въдворява ред и тишина в залата и може да разпореди отделни граждани да бъдат отстранени от нея.

(8) Залата, в която се провеждат заседанията на общинския съвет се озвучава, когато е възможно.

Чл. 60. (1) Предложение за закрито заседание може да направи председателят на общинския съвет, отделен съветник или група общински съветници и докладчик по определена точка от дневния ред, като бъде обявен въпроса, който ще се обсъжда. 
(2) На закрито заседание се разглеждат въпроси, свързани с обсъждане на факти и обстоятелства, чието разгласяване може да увреди сериозно държавни или общински интереси или да накърни доброто име на граждани или юридически лица.

(3) Предложението за закрито заседание трябва да бъде мотивирано.

(4) При постъпило предложение по ал.1, председателят поканва външните лица да напуснат залата. След като изслушат подробна мотивировка от вносителя на предложението и го обсъдят, общинските съветници гласуват предложението за провеждане на заседание при закрити врати.

(5) Решенията, взети на закрито заседание се обявяват по общия ред.
Чл.61 (1) При обявени извънредно положение, бедствено положение, извънредна епидемична обстановка или кризисна ситуация, засягащи територията на общината или част от нея, и когато въведените мерки и наложените ограничения, свързани с тях, не позволяват или затрудняват провеждането на присъствени заседания, общинският съвет или неговите комисии могат да провеждат заседания от разстояние при спазване на условията за кворум и лично гласуване, като се осигурява пряко и виртуално участие чрез видеоконференция чрез технически средства за комуникационна връзка за едновременно предаване и приемане на образ и звук между общинските съветници, намиращи се на различни места, които отговарят на изискванията за мрежова и информационна сигурност и гарантират участието, идентифицирането и начина на гласуване на всеки общински съветник.
(2) В случаите по ал. 1 когато няма техническа възможност за провеждане на заседание от разстояние чрез виртуално участие, председателят на общинският съвет може да свика заседание от разстояние, на което да се приемат решения чрез неприсъствено гласуване по друг начин, който осигурява спазването на условията за кворум и лично гласуване и гарантира участието, идентифицирането и начина на гласуване на всеки общински съветник.

(3) За идентифициране участието и начина на гласуване на общинските съветници при провеждане на заседания по ал. 1 и ал. 2, общинските съветници подписват декларация за ползване на имейл.

(4) При провеждане на заседания, чрез неприсъствено приемане на решения, на  имейл общинските съветници получават образец на формуляр за неприсъствено гласуване по дневния ред на заседанието. Всеки общински съветник следва да изпрати от своя имейл попълнен формуляр в електронно писмо на електронния адрес на Общински съвет Земен– obs_zemen@abv.bg, в което посочва начина /“за“, „против“, „въздържал се“/, по който гласува по предложените проекти за решения по въпросите, включени в дневния ред на заседанието. В електронното писмо общинските съветници могат да излагат мотиви за начина, по който гласуват. Въз основа на постъпилите електронни писма от общинските съветници с изразения в тях начин на гласуване, се съставя протокол, в който се отразява извършеното гласуване от общинските съветници. Разпечатки от електронните писма на общинските съветници, с които са заявили начина, по който са гласували по проектите за решения се прилагат към съставения протокол на заседанието с взети неприсъствени решения. Съставения протокол от проведеното заседание се удостоверяват с подписа на председателят на ОбС –  Земен.
(5) При провеждане на заседания по ал. 1 и ал. 2 се спазват установените в закона и правилника изисквания за кворум и мнозинство за приемане на решенията, включително за изпращане на материалите и проектите за решения на общинските съветници, а необходимата организация се осъществява от председателя на Общинския съвет.

(6) Решенията взети на заседанията по ал. 1 и ал. 2 се обявяват публично на интернет страницата на общината.
Чл. 62. (1) Заседанието на общинския съвет продължава не повече от четири часа. По решение на общинските съветници то може да бъде удължено с време, гласувано от съветниците.

(2) При изтичане на времетраенето по ал.1, заседанието се прекратява. При необходимост се насрочва негово продължение в следващите дни до приключване на приетия дневен ред. Общинските съветници, които са отсъствали от заседанието се уведомяват незабавно от председателя за неговото продължаване.

Чл. 63. (1) Председателят открива заседанието, ако присъстват повече от половината от всички общински съветници.

(2) Ако преди началото на гласуването група на общински съветници или общински съветник изразят съмнение, че няма кворум, председателят разпорежда да се извърши проверка на присъстващите в залата общински съветници.

(3) Председателят прекъсва временно заседанието, когато в залата няма необходимия кворум от общински съветници. Ако до 15 минути не се събере необходимия кворум той прекратява заседанието.

(4) При прекратяване на заседанието по ал.3, председателят на общинския съвет насрочва продължение на заседанието в следващите дни по нерешените въпроси, включени в дневния ред.
Раздел II
Дневен ред на заседанията
Чл. 64. (1) На заседанията на общинския съвет се разглеждат само въпроси, включени в дневния ред.
(2) Проект за дневен ред се изготвя от председателя. 
(3) Председателят на общинския съвет в началото на всяко заседание уведомява общинските съветници ако има новопостъпило предложение за включване в дневния ред.

(4)  Писмени предложения за включване на нови въпроси в дневния ред се правят до председателя на общинския съвет в 3-дневен срок преди датата на поредното заседание.

(5) Кметът на Общината, Председателят на Общинския съвет и председателите на постоянните комисии, от чиято компетентност е въпроса, могат да предлагат за включване неотложни въпроси в дневния ред, ако се регистрират във Входящия дневник на Общинския съвет, не по-късно от 17 часа на предхождащия заседанието ден, като общинските съветници се уведомяват за постъпилите неотложни въпроси на техните електронни пощи. Причина за включване на неотложни въпроси в дневния ред може да бъде: настъпване на непредвидими обстоятелства – природни бедствия, промишлени аварии със значителни щети, обществени социални проблеми, които изискват спешно вземане на решение; както и спазването на законосъобразен или друг установен срок, който не позволява прилагането на установената процедура, или срокове, свързани с усвояване на средства. По този ред не могат да се разглеждат нормативни актове /правилници, наредби и др.  
 (6) При писмено искане на най-малко 1/3 от общия брой общински съветници за разглеждане на обществено значим въпрос, председателят на общински съвет насрочва разисквания за не по-късно от следващото заседание.

(7) При определяне на дневния ред за всяко заседание на общинския съвет председателят на съвета може да включи отделна точка “изказвания, питания, становища и предложения на граждани” и определя време за тази точка не повече от 20 минути за едно заседание.

(8) Проектът за дневен ред се подлага на гласуване. При приемането на дневния ред се уточнява по кои точки ще се докладва устно.

(9) В края на всяко заседание председателят  прави предложение за  евентуална дата на следващото заседание.
(10) Дневният ред за всяко предстоящо заседание на  общинския съвет  и материалите за него се публикуват на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.
Чл. 65. (1) Докладчици по въпроси от дневния ред могат да бъдат:

1. председателят на общинския съвет, председателите на постоянни и временни комисии и общинските съветници;

2. кметът  и заместник-кметове на общината;

3. други лица, след решение на  общинския съвет;

4. органи, избрани от общински съвет.

(2) При представяне на предложения, включени в дневния ред на заседанието, докладчикът го представя накратко, без да чете пълния текст на предложението.

(3) Не могат да бъдат обсъждани въпроси, които не са включени в дневния ред.
Раздел III
Изказвания

Чл. 66. (1) Думата за изказване се иска от място с вдигане на ръка или с предварителна заявка. Председателят съставя списък на желаещите за изказване и определя поредността им. Общински съветник не може да се изказва, ако не е получил думата от председателя.

(2) Обсъждането на въпросите може да стане и с представено на председателя писмено становище. В този случай председателят запознава участващите в заседанието със съдържанието му.

Чл. 67. (1) Ораторите говорят на микрофон в залата.

(2) Кметът и заместник-кметовете на общината имат право на по едно изказване по всяка точка от дневния ред.

(3) Кметовете  на кметства  и кметските наместници могат да вземат думата по решение на Общинския съвет. Те се изслушват задължително  при обсъждане на въпроси, отнасящи се до съответните населени места.
Чл. 68. (1) По процедурни въпроси думата се дава незабавно.

(2) Процедурни са въпросите, свързани с:

1. приемане и допълнение на дневния ред;

2. неспазване на реда за провеждане на заседанията;

3. прекратяване на заседанието;

4. отлагане на разискванията или прекратяването им;

5. искания за проверка на кворума;

6. изказване противно становище преди гласуване;

7. предложения за вида на гласуване;

8. нарушаване  разпоредбите на този правилник.

       9.ред за провеждане на заседанието(открито или закрито) на отделна/отделни  точка/точки от дневния ред.

(3) Процедурните въпроси се поставят кратко, в рамките до две минути, без да се засяга с тях същността на основния въпрос.

(4) По предложения за прекратяване или отлагане на разискванията, направени преди приемане на решението, думата се дава на един съветник, който не е съгласен с него.

(5) Процедурно предложение за прекратяване на разискванията влиза в сила след като е завършило напълно предходното изказване, включително с евентуални реплики и дуплики.

(6) Процедурното предложение се счита за прието, когато за него са гласували повече от половината от присъстващите съветници. В случай, че гласовете се разделят поравно, предложението се счита за отхвърлено. 

Чл. 69. (1) Ако ораторът се отклонява от обсъжданата тема, председателят го предупреждава и ако нарушението продължава, му отнема думата.

(2) Общинският съветник не може да се изказва по същество по един въпрос от дневния ред повече от един път.

Чл. 70. (1) Ораторът има право на изказване до три минути, ако не е приет друг регламент по обсъждания въпрос.

(2) След предупреждение към оратора за превишаване на времето, председателят му отнема думата.

Чл. 71. (1) Общинският съветник, кметовете  и кметските наместници имат право на реплика.

(2) Репликата е кратко възражение по същество на приключилото изказване.

(3) Репликата се прави веднага след изказването и не може да трае повече от две минути.

(4) По едно и също изказване могат да се направят две реплики. Всеки съветник има право на една реплика по всяка точка от дневния ред.

(5) Не се допуска реплика на репликата.

(6) След направените реплики изказалият се общински съветник, кметовете и кметските наместници имат право на отговор (дуплика)  до две минути.

Чл. 72. (1) Общинският съветник има право на лично обяснение, което може да трае не повече от две минути, когато е:

1. лично засегнат от направеното изказване в същото заседание;

2. гласувал против прието решение и иска да обясни мотивите за отрицателния си вот.

(2) Думата за лично обяснение се дава непосредствено след гласуването на въпроса по същество.

(3) Не се допуска лично обяснение след тайно гласуване или след гласуване на процедурен въпрос.

Чл. 73. (1) В случай, че е постъпило предложение за прекратяване или за отлагане на разискванията, но има представители на групите на общинските съветници, които не са се изказали по разисквания въпрос, преди гласуването на предложението думата се дава на по един общински съветник от всяка група по неин избор.

(2) Предложението за прекратяване се подлага на гласуване преди предложението за отлагане.

Раздел IV
Прекъсване и възстановяване на заседанията
Чл. 74. (1) Председателят прекъсва заседанието за определено време, когато:

1. на заседанието присъстват по-малко от половината от общинските  съветници;

2. поради нарушаване на реда в заседателната зала или по други причини се възпрепятства нормалната работа на общинските съветници;

3. се обяви почивка.

(2) Искане за установяване на присъствието на общинските съветници може да прави всеки общински съветник. Присъствието се установява от председателя веднага чрез проверка по списъка.

(3) Искания за прекъсване на заседанието и за даване на почивка се правят от ръководството на група общински съветници, но за не повече от 15 минути и не повече от два пъти в  едно заседание. Почивката се дава веднага след като бъде поискана, без гласуване.

Чл. 75. Прекъснатото заседание може да се възобнови при следните условия:

1. когато прекъсването е станало поради липса на кворум, ако при проверка се установи, че присъстват повече от половината общински съветници;

2. в останалите случаи - след отпадане на причината за прекъсването, съответно след изтичане на времето за почивка, като и в двата случая се прави проверка за установяване на кворума.

Чл. 76. (1) Разискванията приключват при:

1. прието на заседание предложение за прекратяване;

2. прието на заседание предложение за отлагане на разискванията;

3. липса на желаещи за изказване.

(2) Приключването на разискванията се обявява от председателя.

Чл. 77. Заседанието може да бъде отложено с решение на председателя на общинския съвет или на повече от половината общински съветници.

Раздел V
Гласуване и приемане на решения
Чл. 78. (1) Приемането на решения от общинския съвет се извършва чрез гласуване със "за", "против" или "въздържал се". Гласуването е лично. В процедура на гласуване не се допускат изказвания.

(2) Гласуването може да бъде явно или тайно.

(3) След всяко едно гласуване председателят /председателстващият/  обявява резултатите  от гласуването.  

(4) Явното гласуване се извършва чрез:

1.  поименно извикване на всеки един общински съветник по азбучен ред, който отговаря “за”, “против” или “въздържал се”;
2. вдигане на ръка;

3. явното гласуване по т.1 и  2 се счита и за поименно.
4.саморъчно подписване при условията на чл. 28 а от ЗМСМА;
(5) Към протокола от заседанията на общинския съвет се прилагат доказателства за резултатите от проведено поименно гласуване.  Изписват се имената на общинския съветник и се посочва какъв е бил вотът му. 
(6) Тайно гласуване се извършва в случаите, предвидени от закона или по решение на общинския съвет. С решението за провеждане на тайно гласуване се приемат и процедурни правила за случая. 
 (7) Всеки общински съветник има право мотивирано да иска прегласуване на взетото с последното гласуване решение.

(8) Предложение за прегласуване се прави веднага след обявяване на резултатите от гласуването. Когато начинът на гласуване или резултатът от него бъдат оспорени, председателят разпорежда да бъде прегласуван проектът за решение. Резултатът, установен при повторното гласуване е окончателен.
Чл. 79. (1) Председателят обявява, че се пристъпва към гласуване.

(2) От обявяването на гласуването до завършването му не се допускат изказвания.

(3) Гласуването се извършва по следния ред:

1. предложение за отхвърляне;

2. предложение за отлагане на следващото заседание;

3. предложение за заместване;

4. предложение за поправка;

5. предложение за допълване;

6. основно предложение.
 (4) Когато има две или повече предложения от едно и също естество, те се гласуват по реда на постъпването им.
Раздел VI
Протоколиране на заседанията на общинския съвет
Чл. 80. (1) За всяко заседание на общинския съвет се води протокол.
(2) Най-късно 7 дни след заседанието се съставя протокол, като в него се записват: дата, място, началният и крайният час на заседанието, името на председателстващия, имената на присъстващите лица от общинската администрация, имената на отсъстващите съветници в началото и в края на заседанието-според списъците, като се посочват и причините за отсъствието, начинът на проведените гласувания, кворумът в началото на заседанието и след почивката /почивките, резултатът от гласуванията по всяко разгледано предложение от дневния ред и броят на присъстващите в залата съветници, приетите решения. Протоколът се съхраняват в срок от 10 /десет/ години или определени със закон други срокове. 
(3) Протоколът по ал. 1 се публикува на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат.
(4) Към протокола се прилагат мотиви и текстът на проектите за решения, наредби, инструкции или други актове, предложенията по тях, както и окончателния текст и в случаите, когато не са четени в заседанието.

(5) Общинските съветници имат право в 7-дневен срок от датата на заседанието да прегледат протокола и приложенията му и да поискат поправяне на допуснати грешки.  

(6) Поправки в протокола се извършват по нареждане на председателя/председателстващия, след което той го подписва.

(7) Спорните въпроси се решават от съвета на следващото заседание, на което   се обявяват и направените поправки.
Чл. 81.  Поправка на явни фактически грешки в приетите от общинския съвет   актове   се   извършват   по   предложение   на   председателя/ председателстващия   на   съвета  след  като   се  изслушат   вносителя  и докладчика на съответната комисия.

Чл. 82. (1) Решенията на общинския съвет, както и приетите с тях правилници, наредби, инструкции, заедно с протокола от заседанието се изпращат на областния управител в седемдневен срок от тяхното приемане. Областният управител може да върне незаконосъобразни актове за ново обсъждане в общинския съвет, който ги разглежда в 14-дневен срок от получаването им. Върнатият за ново обсъждане акт не влиза в сила.

Чл. 83. (1) Всички актове на общинския съвет се разгласяват или публикуват.

(2) Приетите актове се обявяват на населението чрез местните средства за масова информация и се поставят на специално определените за това места и чрез интернет страницата на общината.

(3) Нормативните актове и техните изменения и допълнения се обнародват на интернет страницата на Община Земен. Разгласяването им на населението се извършва със съобщение по образец  или по друг подходящ начин.
Глава осма

ВНАСЯНЕ, РАЗГЛЕЖДАНЕ И ПРИЕМАНЕ НА ПРОЕКТИТЕ

Чл. 84. (1) Вносители на проекти за решения, правилници, наредби, инструкции и други са кметът на общината, председателят и постоянните комисии на общинския съвет и общинските съветници, както и органите избрани от общински съвет. 
(2) Проектът за годишния бюджет на Общината се внася от Кмета на Общината и се разпределя за становище на всички постоянни комисии. Водеща е комисията по „Финанси и бюджет, трудова заетост и работна заплата“. 
(3) Предложения по ал. 1 от общинската администрация се разглеждат в постоянните комисии, само ако са внесени от кмета на общината, заместник-кметовете,  или упълномощено лице.

(4) Предложения и проекти за решения могат да се внасят и от кметове на кметства, по въпроси, касаещи само съответното кметство, които са от компетентността на общинския съвет за решаване.

(5) Проектите, заедно с мотивите към тях се адресират до председателя на общинския съвет и се регистрират в дневник ЕДСД. Материалите се предоставят и на електронен носител при условия и ред, определени от председателя на общинския съвет.

(6) Вносителите на предложения, свързани с разпореждане с общинска собственост и промени в градоустройствения план, обезпечават с технически средства онагледяването на обектите, предмет на съответните предложения, по време на заседанията. 

Чл. 85. (1) Председателят на общинския съвет, разпределя проектите между постоянните комисии съобразно тяхната компетентност, като определя комисията, която ще бъде водеща за всеки проект. 
(2) Водещата комисия организира и координира обсъждането на проекта и подготвя основния доклад или становище за заседанието на съвета.

(3) Възражения по разпределението на проектите могат да се правят от заинтересованите комисии и вносителя до председателя на съвета в тридневен срок от получаването им. 

Чл. 86. (1)  Постоянните комисии обсъждат проектите на едно или няколко заседания и депозират в общинския съвет писмени становища или доклади по тях.

(2)  Становищата и предложенията за решения на постоянните комисии се депозират   в писмен вид при председателя на Общинския 

съвет и председателят на постоянната комисия и определен от него член ги  докладва на заседанието на Общинския съвет, заедно с изразените различни становища.
 (3) След приключване на обсъждането на проектите в комисиите, те се включват в дневния ред на следващото заседание на Общинския съвет.

Чл. 87. (1) В своите становища или доклади постоянните комисии предлагат един от следните варианти за решение:

1. проектът да се приеме без поправки;

2. проектът да се измени или допълни;

3. проектът да се отхвърли.

(2) Комисиите  може да се произнасят и по въпроса за необходимостта, целесъобразността и финансовото осигуряване на проектите.

(3) Когато са внесени два или повече проекта по един и същи проблем, водещата комисия изготвя проект, който внася от свое име за разглеждане на заседание на общинския съвет.

(4) Когато вносителите или отделната комисия не е съгласна с проекта, се изготвя доклад или становище до общинския съвет.

Чл. 88. (1) Проекти за актове на Общинския съвет неразгледани в постоянните комисии или без становище на общинската администрация, не могат да влязат в дневния ред на предстоящата сесия, освен ако са внесени за разглеждане по правилата на 17- часовата процедура по чл. 64, ал. 5 от този Правилник.
Чл. 89. (1) Проектът се разглежда след като общинският съвет изслуша доклада на вносителя и докладите или становищата на съответните постоянни комисии.

(2) Вносителят може да не прави доклад.

(3) Общинските съветници могат да правят писмени или кратки устни предложения по отделните текстове на проекта.  Писмените предложения се представят на председателя на общинския съвет. Председателят може да изиска направеното устно предложение да бъде представено на заседанието в писмен вид.

(4) На общинските съветници се дава думата да оповестят пред съвета направените писмени предложения. Ако направилия писмено предложение съветник отсъства, предложението му се прочита от председателстващия.

(5) Вносителят  на предложението има право на заключително изказване  по внесеното от него предложение в рамките на три минути  преди прекратяване на разискванията.

Чл. 90. (1) Когато общинският съвет счете за необходимо, приема решение за допълнително обсъждане на проекта и го изпраща до съответната постоянна комисия.

(2) Проектът се включва в дневния ред на следващото заседание, освен ако съветът не е решил друго.

Чл. 91. Вносителят може да оттегли проекта до приключване на разискванията по проекта.

Чл. 92. (1) Председателят на общинския съвет съобщава на следващото заседание на общинския съвет за оспорване на решение на общинския съвет от кмета на общината.

(2) Председателят на общинския съвет възлага на водещата комисия да докладва пред общинските съветници акта на кмета и мотивите към него.

(3) Оспореното решение се включва в дневния ред на общинския съвет на първото заседание следващо заседанието, на което е прието.

(4) Оспорваното решение се приема повторно с мнозинство повече от половината от всички общински съветници.

(5) Ако са оспорени само отделни текстове от акта на общинския съвет се гласуват само текстовете, които са оспорени.

Чл. 93. (1) Правото да внасят декларации или проекти за декларации, или обръщения имат групите (съюзите) на общинските съветници, председателите на постоянните комисии на общинския съвет и общинските съветници, по реда на този правилник.

(2) Декларациите и обръщенията в оригинал с имената и подписите на вносителите се предават от тях на протоколчика и стават неразделна част от протокола.
Чл.94. Общинският съвет със свое решение може да създаде консултативни (обществени) експертни съвети, които да подпомагат работата му или работата на комисиите по конкретни въпроси. С решението си за създаване на консултативен експертен съвет общинският съвет приема и правила за функционирането му и за участието в него.

Чл.95. (1) Общинският съвет организира обществени консултации и публични обсъждания на проекти за наредби, програми, стратегии и планове за развитие, както и по въпроси от значим обществен интерес за местната общност по реда на ЗНА. Целта на обсъждането е гражданите на общината и другите заинтересовани лица да дадат становища и предложения по проекти за решения.

(2) Общинският съвет, с мнозинство повече от половината общински съветници приема решения за организиране на публични обсъждания, с което определя: предмета, формите, датата, мястото, продължителността и процедурните правила за обсъждането.

(3) Председателят на общинския съвет, чрез  служителят  по чл.29 а от ЗМСМА, уведомява заинтересованите лица и оповестява чрез местните печатни и електронни медии и интернет, решението по ал. 2 най-малко 7 дни преди датата на обсъждането.

Чл. 96. (1) Всички споразумения за сътрудничество между общината и други физически и юридически лица и публичноправни организации и за участие на общината в сдружения, се сключват по реда на чл. 59-64 от ЗМСМА. 

(2) Проектите за споразумения по ал. 1 се внасят не по-късно от четиринадесет дни преди насроченото подписване или учредяване и се разглеждат задължително от  съответната комисия.
Глава девета

КОНТРОЛ НА ОБЩИНСКИЯ СЪВЕТ И НА ГРАЖДАНИТЕ

Чл. 97. (1) Общинските съветници могат да отправят до кмета и заместник-кметовете на общината въпроси и питания, които имат актуален характер.

(2) Въпросите (питанията) трябва да се формулират кратко, ясно и да съдържат само необходимата информация, достатъчна за изясняване на проблема.

(3) Въпросите (питанията) трябва да са по проблеми от компетенцията на лицата, към които се отправят.
(4)  Питанията и отговорите към тях се вписват в създаден от общинския съвет публичен регистър и  се публикуват на интернет страницата на общинския съвет или на общината в отворен формат, позволяващ директно извличане на текстова информация, и/или в машинночетим отворен формат. 

(5) Техническото обезпечаване на публичния регистър на питанията се осъществява от общинска администрация.
Чл.98. (1) Въпросите (питанията) се отправят чрез председателя на общинският съвет в писмена форма най-късно 7 (седем) дни преди деня на заседанието.

(2) Питането се подписва от общинския съветник.

(3) Общинският съветник изрично заявява в питането си дали желае да получи писмен отговор.

(4) Общинският съветник не може да отправи повече от едно питане на едно заседание.

(5)  Председателят на Общински съвет най-късно 5 (пет) работни дни преди деня на заседанието уведомява лицата, към които е отправено питането. 

(6) Отговори на въпроси (питания) се дават в началото на съответното заседание, освен ако общинският съвет не реши друго. 
Чл. 99.  Въпросът (питането) се снема от дневния ред, когато общинският съветник, който го е направил, отсъства от заседанието.

Чл. 100.  Общинските съветници могат да получат отговорите на въпросите (питанията) или да ги оттеглят с писмено искане. Председателят уведомява за това общинския съвет на заседание и кмета или заместник-кмета, до когото е адресиран въпросът (питането).

Чл. 101. След пристъпване към разглеждане на въпроса (питането), вносителят може да го изложи в рамките до пет минути.

Чл. 102. (1) Кметът на общината или съответния заместник-кмет в зависимост от това към кого е отправен въпросът (питането), дава предварително  писмен отговор  и устен в хода на заседанието.

(2) При постъпило питане от общински съветник, кмета прочита отговора на питането в заседанието на Общинския съвет, в което е предоставен на подалия питането по  искане на вносителя на питането.

(3) Питането заедно с писмения отговор се прилагат към протокола.

(4) След отговора на въпроса (питането) общинският съветник, който го е направил има право да зададе не повече от два уточняващи въпроса.

(5) По отговора на въпроса (питането) не се правят разисквания.

(6) Последен има право на реплика общинският съветник отправил въпроса, за да заяви дали е доволен  или не от отговора.

Чл. 103. Общинският съвет може да реши да започнат разисквания по питане, когато постъпи писмено предложение най-малко от една четвърт от всички общински съветници. Разискванията се насрочват за следващото заседание.

Чл. 104. (1) В случай на повече питания до кмета или неговите заместници, за които отговорите изискват повече време, председателят може да направи предложение пред общинския съвет за удължаване на времето на заседанието.

(2) Председателят може да насрочва по негова преценка и заседание, посветено на въпроси и отговори.

Чл. 105. (1) Общинският съвет и постоянните комисии могат да изискват от кмета на общината, справки, докладни записки, информации и други материали в изпълнение на взетите решения.

(2) Постъпващата информация се обобщава от компетентната постоянна комисия, която докладва резултатите на следващото заседание на общинския съвет.

(3) Общинският съвет взема допълнителни мерки при забавяне или непълно  изпълнение на решенията, в които случаи може да изисква и допълнителна информация.

Чл. 106. (1) Общинският съвет или постоянните комисии имат право да поискат информация или отчет за решаването на определени въпроси засягащи населението и общината, от кмета на общината, ръководители на стопански организации, държавни и общински учреждения и фирмите на територията на община   Земен, от чиято компетентност са съответните въпроси.

(2) Във връзка с ал. 1, председателят уведомява писмено съответния ръководител в 14-дневен срок преди насрочване на заседанието.

Чл. 107. Общинският съвет провежда обсъждане на  годишния  отчет за изпълнение на бюджета.

Чл. 108. (1) Общинският съвет отменя актове на кмета на общината, когато установи, че те са издадени в нарушение на негови решения по чл. 21 от ЗМСМА.

(2) Актовете по ал.1 се разпределят от председателя на съвета на съответната комисия, която е била водеща при приемането на акта за становище.

(3) Становищата за отмяна на актовете по ал. 1 се включват за разглеждане в следващото заседание.

(4) При противоречие с акта на общинския съвет, заповедта се отменя на заседанието по ал. 3, но не по-късно от два месеца от започване на процедурата по отмяната.

Чл. 109. (1) Гражданите могат да се изказват, да отправят питания, становища и предложения от компетентността на общинския съвет, кмета или общинската администрация, представляващи обществен интерес, след направено писмено заявление за това в следните срокове:

 1. за изказвания, включени в дневния ред на заседанието - до края на работния ден, предхождащ датата на заседанието;

 2. за питания, становища и предложения – 14 дни.

(2) Всеки гражданин, подал заявление за това, може да се изкаже в рамките на 5 /пет/ минути, след представянето на точката от дневния ред от докладващия.

Чл. 110. (1) На питанията на граждани, включени в дневния ред, се отговаря писмено в същото заседание, освен ако гражданинът не е изявил желание да получи устен отговор. Гражданинът има право на до два уточняващи въпроса. 

(2) По изключение, когато питането е свързано с извършване на допълнителни справки или проучвания, отговорът се отлага за следващото заседание.

(3) Председателят на общинския съвет определя кой да отговори в зависимост от характера и съдържанието на поставения въпрос.

Глава десета

Взаимодействие между общинския съвет

и общинската администрация

Чл.111. (1) Кметът на общината, кметовете на кметства и кметските наместници могат да присъстват на заседанията на общинския съвет и неговите комисии с право на съвещателен глас и да се изказват при условията и по реда, определени в този правилник.

(2) Кметът на общината подписва и внася в общинския съвет проекти на решения за разглеждане в заседанията на комисиите или на съвета.
(3) Проекти за решения, внесени от общински съветници се изпращат за становище на кмета на общината, освен ако не касаят организационната работа на съвета.

Чл. 112. (1) Кметът на общината организира изпълнението на решенията на общинския съвет и се отчита  за това на всеки 6 /шест/ месеца. 
Чл. 113. Секретарят на общината следи за изготвянето и обнародването на актовете на общинския съвет и за довеждането им до знанието на населението.

Чл. 114. (1) Кметът на общината уведомява писмено общинския съвет за времето на отпуск или отсъствие по други причини, както и за лицето, което ще го замества през времето на отсъствието му.

(2) Председателят на общинския съвет уведомява писмено кмета и общинския съвет за времето на отсъствие, както и за лицето, което ще го замества, през времето на отсъствието му.
Чл. 115. Правата и задълженията на кмета на общината, кметовете на кметства и секретаря на общината са конкретизирани в ЗМСМА, извън които Общинският съвет може да им делегира и други, които не противоречат на закона и са свързани с изпълнението на актовете на съвета.
Чл. 116. (1) Общинският съвет определя размера на трудовите възнаграждения на кмета на общината и кметовете на кметства в рамките на действащата нормативна уредба по предложение на кмета на общината.

(2) Общинският съвет решава и други въпроси, произтичащи или свързани с правата по трудово правоотношение по отношение на лицата по ал.1, които не са от изключителна компетентност на други органи.

Чл. 117. (1)  Общинският съвет одобрява общата численост и структурата на общинската администрация и определя средствата за работна заплата на служителите на издръжка от общинския бюджет по предложение на кмета на общината.

(2) Общинският съвет може да създава служби на общинската администрация в отделни кметства, населени места или в части от тях по предложение на кмета на общината и определя функциите им.

Чл. 118. (1)  Общинският съвет няма своя администрация и щат. 
(2)    В общинската администрация се назначава на щатна бройка лице (служител), което подпомага дейността на председателя на общинския съвет при осъществяване на правомощията му по подготовката, свикването и провеждането на заседанията на общинския съвет и неговите комисии. 

(3) Председателят на общинския съвет утвърждава длъжностните характеристики, ръководи и контролира дейността на служителя.  Оценяването на изпълнението на длъжността му се извършва от председателя на общинския съвет.

(4)  Служителят се назначава и освобождава от кмета на общината по предложение на председателя на общинския съвет. Кметът на общината не може да назначава или да освобождава служител, за които не е направено писмено предложение от председателя на общинския съвет.

(5) Служителят по ал.2: 

1. осигурява деловодното обслужване на общинския съвет и на неговите комисии; 

2. отговаря за изпращането на материалите за заседанията на постоянните комисии и на Общинския съвет на общинските съветници и на Областен управител; 

3.отговаря за публикуването на интернет страницата на общината на постъпилите проекти за нормативни актове, като приема предложенията, адресирани до Общинския съвет от заинтересованите лица и граждани и ги регистрира в съответния дневник;
4. води протоколите и присъствените книги от заседанията на общинския съвет и на комисиите;
5.изпраща протоколите от заседанията на общинския съвет, ведно с актовете му и становищата на комисиите на Кмета на общината, на областния управител и на прокуратурата;
6.осигурява спазването на реда по време на заседанията, записванията за изказвания, преброяването и отчитането на резултатите от гласуването; 

7. изготвя ежемесечна справка за участието на всеки съветник в заседанията на Общинския съвет и неговите комисии; 
8.комплектова всички материали от проведените заседания на Общински съвет и ги архивира на хартиен  и електронен носител;
9.изпълнява и други функции, възложени му от Председателя на общинския съвет;
Чл. 119.  Кметът на общината може да оспори решение на Общинския съвет, когато то противоречи на интересите на общината или нарушава законите. Оспорването трябва да се представи писмено в срок от седем дни от получаване на решението и има отсрочващо действие, и се разглежда от общинския съвет на следващото заседание. Ако общинският съвет при повторното разглеждане потвърди решението си, кметът е длъжен да го изпълни или при противоречие със закона да сезира съда.  При повторното разглеждане решението се приема с мнозинство повече от половината от общия брой на съветниците.
Глава единадесета

ИЗМЕНЕНИЯ В ПРАВИЛНИКА
Чл. 120. Правилникът за организацията и дейността на Общински съвет – Земен, неговите комисии и взаимодействието с общинската администрация за мандат 2023-2027 година  може да се променя:

1. по предложение на председателя;

2. по писмено искане на  1/3 от общинските съветници;

3. по инициатива на общински съветник.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Правилникът за организацията и дейността на Общински съвет –  Земен, неговите комисии и взаимодействието   с общинската администрация за мандат 2023-2027 година е приет на основание чл. 21, ал. 3 от ЗМСМА с решение на Общинския съвет № 79/26.07.2024 година и влиза в сила от деня на приемането му. Същият важи и се прилага до приемането на нов.
§ 2. Контролът по изпълнението на настоящия правилник се възлага на председателя на Общинския съвет.

§ 3. След приемането на настоящия правилник, същият се обявява с пълният си текст на интернет страницата на общината, раздел Общински съвет и се раздава за служебно ползване на всички общински съветници, политически партии и общинската администрация за сведение и изпълнение.
§ 4. При констатирани несъответствия в отделни норми между настоящия правилник и ЗМСМА валидни са положенията, заложени в ЗМСМА и другите законови актове.
 § 5. Този Правилник отменя Правилника за организация и дейността на Общински съвет - Земен, неговите комисии и взаимодействието му с общинската администрация за мандата 2019-2023 година.
                                                                          ПРЕДСЕДАТЕЛ:       ( П )
                                                                                   ИВА БОРИСОВА 
